Uznesenie Európskeho parlamentu o práci na dohovore o ochrane rozmanitosti kultúrneho obsahu a umeleckého prejavu



Úradný vestník 033 E , 09/02/2006 S. 0591 - 0594



P6_TA(2005)0135 Kultúrna rozmanitosť Uznesenie Európskeho parlamentu o práci na dohovore o ochrane rozmanitosti kultúrneho obsahu a umeleckého prejavu Európsky parlament, - so zreteľom na svoje uznesenie zo 14. januára 2004 o ochrane a podpore kultúrnej rozmanitosti: úloha európskych regiónov a medzinárodných organizácií ako sú UNESCO a Rada Európy [1], - so zreteľom na oznámenie Komisie "Smerom k medzinárodnému nástroju kultúrnej rozmanitosti" (KOM(2003)0520), - so zreteľom na svoje uznesenie z 12. marca 2003 o Všeobecnej dohode o obchode so službami (GATS) v rámci WTO, vrátane kultúrnej rozmanitosti [2], - so zreteľom na Všeobecnú deklaráciu UNESCO o kultúrnej rozmanitosti z 2. novembra 2001, - so zreteľom na článok 149 ods. 1 a článok 151 Zmluvy o ES, - so zreteľom na preambulu a článok 22 Charty základných práv Európskej únie, - so zreteľom na článok I-3(3), štvrtý pododsek, Zmluvy o Ústave pre Európu, ktorý potvrdzuje, že Únia rešpektuje svoju bohatú kultúrnu a jazykovú rozmanitosť a zabezpečuje zachovávanie a zveľaďovanie európskeho kultúrneho dedičstva; so zreteľom na článok III - 315(4), tretí pododsek, ktorý potvrdzuje pravidlo jednomyseľnosti v Rade pri rokovaní o a pri uzatváraní zmlúv týkajúcich sa obchodu s kultúrnymi a audiovizuálnymi službami v prípadoch, v ktorých by tieto zmluvy mohli ohroziť kultúrnu a jazykovú rozmanitosť Únie, - so zreteľom na rozhodnutie Generálnej konferencie UNESCO zo 17. októbra 2003 o začatí práce na vypracovaní návrhu dohovoru o kultúrnej rozmanitosti pre nasledujúce zasadanie Generálnej konferencie v roku 2005, - so zreteľom na článok 108 ods. 5 rokovacieho poriadku, A. keďže sa uskutočnili schôdze nezávislých odborníkov v období od decembra 2003 do mája 2004 s cieľom vypracovať prvý predbežný návrh dohovoru, B. keďže od začiatku septembra 2004 sa uskutočnilo niekoľko medzivládnych rokovaní s cieľom dokončiť predbežný návrh dohovoru a správu, C. keďže Všeobecná deklarácia UNESCO o kultúrnej rozmanitosti prijatá v novembri 2001 bola vítaným krokom smerom k medzinárodnej spolupráci ale ukázalo sa, že je nedostatočnou odpoveďou na hrozby pre kultúrnu rozmanitosť v globalizujúcom sa svete, D. keďže cieľom návrhu dohovoru UNESCO je zabezpečenie a ochrana rozmanitosti kultúrneho obsahu a umeleckého prejavu, keďže jeho zámerom je uľahčenie rozvoja a prijímania kultúrnych politík a vhodných opatrení na ochranu a podporu rozmanitosti kultúrneho prejavu, ako aj podpora rozsiahlejších medzinárodných kultúrnych výmen, E. keďže cieľ dohovoru súvisí s kultúrnymi otázkami - teda s oblasťou, v ktorej Spoločenstvo v zmysle článku 151 zmluvy nemá harmonizačné právomoci, ale v opatreniach, pomocou ktorých sa tieto ciele plnia, môžu byť obsiahnuté ustanovenia, ktoré ovplyvňujú acquis communautaire, inými slovami, návrh dohovoru UNESCO je zmiešanou dohodou a zahŕňa mnohé ustanovenia, ktoré patria do právomocí Spoločenstva, F. keďže Rada preto 16. novembra 2004 súhlasila s tým, že Komisia bude oprávnená rokovať v mene Spoločenstva o tých častiach návrhu dohovoru UNESCO, ktoré patria do právomoci Spoločenstva, G. keďže povinnosťou členských štátov je úzko spolupracovať so Spoločenstvom, aby sa zabezpečila jednota pri rokovaniach o a pri uzatváraní akéhokoľvek textu, H. keďže článok 300 zmluvy stanovuje pravidlá postupu vzhľadom na dohody Spoločenstva a zahŕňa konzultácie s Európskym parlamentom o návrhu na uzavretie takejto dohody, I. keďže je dôležité, aby vzhľadom na zmiešanú dohodu existovala úzka spolupráca medzi členskými štátmi a všetkými inštitúciami Spoločenstva, 1. zdôrazňuje, že dohovor musí byť nástrojom medzinárodnej spolupráce v prospech kultúrneho rozvoja, domnieva sa, že návrh dohovoru znamená závažný pokus o riešenie náročných úloh, ktoré pre kultúrnu rozmanitosť prináša globalizácia a politika medzinárodného obchodu, a víta proces vytvárania záväzného normotvorného nástroja na ochranu kultúrnej rozmanitosti; 2. domnieva sa, že členské štáty musia vynaložiť všetko úsilie na zladenie svojich stanovísk, a to medzi sebou i so Spoločenstvom; 3. vyjadruje obavu, že každá nejednotnosť naruší pozíciu Spoločenstva a jeho dôveryhodnosť v rokovaniach, a zdôrazňuje význam jednoty EÚ a potrebu, aby sa Parlament plne podieľal na jednoznačnom vymedzení mandátu, ako aj na zohľadňovaní názorov občianskej spoločnosti; 4. dôrazne žiada, aby Komisia nielen poskytovala najnovšie informácie o rokovaniach v UNESCO Rade, ale aby zabezpečila aj plnú informovanosť Parlamentu; 5. domnieva sa, že návrh dohovoru UNESCO musí jednoznačne zdôrazniť právo zmluvných štátov vytvárať, udržiavať a uplatňovať politiky a právne predpisy na podporu a ochranu kultúrnej rozmanitosti a plurality médií pričom sa domnieva, že je podstatné posilniť práva v dohovore a že je treba zabrániť každému úsiliu o oslabenie alebo zmenšenie týchto práv prostredníctvom tohto dohovoru; 6. domnieva sa, že v dohovore sa musí uznať veľmi významná úloha verejných služieb, najmä verejnoprávnych vysielateľov, pri ochrane, podpore a rozvíjaní kultúrnej rozmanitosti, identity a prístupu všetkých občanov ku kvalitnému obsahu a poznatkom; 7. zdôrazňuje, že kultúrne služby a produkty majú ako hospodársky a kultúrny tovar dvojakú povahu ale nemožno ich stotožňovať s obyčajným tovarom; 8. rovnako zdôrazňuje, že prístup k rozmanitej ponuke vlastnej kultúry, ako aj kultúry rôznych národností zo všetkých oblastí sveta je základným právom; 9. dôrazne žiada, aby Európska únia a jej členské štáty v procese rokovania a uzatvárania tohto dohovoru nepodnikli nič, čo by ohrozilo kultúrnu rozmanitosť alebo narušilo schopnosť vlád podporovať kultúrnu rozmanitosť a identitu; 10. vyzýva Generálnu konferenciu UNESCO a rokujúce strany, aby zabezpečili, že sa dohovor bude vzťahovať na všetky formy kultúrneho prejavu; 11. vyzýva všetky rokujúce strany, aby vyvinuli všetko úsilie na dokončenie návrhu tak, aby mohol byť schválený na nasledujúcom zasadnutí Generálnej konferencie UNESCO v Paríži v októbri 2005; 12. domnieva sa, že pluralita médií musí byť základnou zásadou dohovoru; 13. trvá na tom, že dohovor musí zaručovať transparentnosť, princíp proporcionality a demokratický princíp; 14. trvá na tom, že dohovor sa musí zakladať na princípoch individuálnych ľudských práv stanovených v medzinárodných nástrojoch vrátane práva na slobodný prístup k informáciám, na slobodný názor a duševné vlastníctvo; 15. domnieva sa, že otázka vzťahov medzi medzinárodným obchodným právom a budúcim dohovorom UNESCO predstavuje ústredný aspekt, ku ktorému treba pristupovať tak, aby sa ochrana kultúrnej rozmanitosti dostala prinajmenšom na rovnakú úroveň s inými politikami, ale aby v nijakom prípade nebola na nižšej úrovni; 16. domnieva sa, že dohovor musí stanoviť jednoduchý, jednotný a záväzný mechanizmus na urovnávanie sporov, aby v rámci medzinárodného práva rozvinul judikatúru ku kultúrnej rozmanitosti; 17. domnieva sa, že každá definícia kultúrneho priemyslu v dohovore by mala zahŕňať nielen produkciu, ale aj tvorbu, zverejňovanie, podporu, šírenie, vystavovanie, poskytovanie, predaj, zbieranie, uchovávanie a ochranu kultúrnych tovarov a služieb; 18. domnieva sa, že dohovor by mal uznať význam priamej, ako aj nepriamej verejnej finančnej pomoci, a že zmluvné štáty môžu určovať povahu, výšku a príjemcov takejto pomoci; 19. domnieva sa, že štáty by si mali ponechať právo organizovať, financovať a definovať poslanie verejných inštitúcií, ktoré sa venujú ochrane kultúrnej rozmanitosti a plurality médií, a najmä verejnoprávnych vysielateľov, s cieľom zabezpečiť demokratický a sociálny prínos pre spoločnosť, v ktorej pôsobia, a že toto musí platiť aj vo dobe digitálnych znalostí; 20. domnieva sa preto, že dohovor musí chrániť práva zmluvných štátov s cieľom rozšíriť ich kultúrne politiky o obsah nových médií a nové prostriedky šírenia, a že zásada technologickej neutrality sa musí výslovne uviesť v dohovore; 21. víta návrh na vytvorenie Observatória kultúrnej rozmanitosti v rámci UNESCO, ktoré musí spolupracovať s profesijnými organizáciami; 22. poveruje svojho predsedu, aby toto uznesenie postúpil Rade, Komisii, vládam členských štátov a pristupujúcich krajín, Výboru regiónov, Európskemu hospodárskemu a sociálnemu výboru, Rade Európy a UNESCO. [1] Ú. v. EÚ C 92 E, 16.4.2004, s. 322. [2] Ú. v. EÚ C 61 E, 10.3.2004, s. 289. --------------------------------------------------